**Îţi sunt pământ, îmi eşti locuitor**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ne-ntoarcem la geneză uneori,

Iubirea mea cu ochi de vânt şi soare,

Pe vremea când agnostice culori

Se contopeau născând din cer o mare.

În timpul când urmam intuitiv

Destinul gri şi ascundeam sub gene

Pământul ca pe-un termen relativ

Sub greutatea marilor troiene.

Nici nu visam cât de aproape eşti,

Era de-ajuns să-ţi simt în mine paşii

Trecând uşor pe file de poveşti

Pe care nu le-au prevestit mayașii.

- Pământul tău fierbinte adăpost

Mi-a oferit. Ne-ntoarcem la geneză,

Străbatem amintiri prin care-am fost

Iniţiaţi, dar altă ipoteză

N-am căutat, când fructul dulce-amar

Mi-a colorat, iubito, prima seară,

Primeam cu bucurie acest dar

Şi mă-ntrebam e trupul tău Sahară

De arzi ca lavă-n mâna mea, de-atunci,

Dac-ai fi lut aş vrea să fiu olarul

Să modelez o tablă cu porunci,

Iar ceasul să-şi întoarcă minutarul.

Liliana Trif Ioan Grigoraș